Shqipëria po kalon një nga situatat më të vështira politike të viteve të fundit. Dy kampet janë të ndarë përsa i përket datës së zgjedhjeve.
Nga njëra anë socialistët shprehen të bindur se zgjedhjet do zhvillohen me datë 30, ndërsa demokratët që kanë djegur mandatet kërkojnë respektimin e dekretit të presidentit.
Nisur nga kjo situatë, janë regjistruar konflikte të shumta dhe përplasje në disa qytete të vendit.
Simpatizantë të opozitës, por edhe ish-deputetë të PD, janë përleshur me policinë, e cila ruante KZAZ-të. Në disa KZAZ gjithashtu janë djegur edhe materiale zgjedhore.
Ndërkohë në Gjirokastër, materialet zgjedhore janë duke u transportuar me makina të ushtrisë dhe policisë. Aktualisht situata në Gjirokastër është e qetë dhe nuk është shënuar asnjë përplasje midis përkrahësve të opozitës dhe policisë.
Kujtojmë këtu se Kolegji Zgjedhor, në mungesë të Gjykatës Kushtetuese, ka hedhur poshtë dje dekretin e presidentit.